1. **Дали е можно грантот да се искористи за изработка на веб страна?**

* Само доколку веб страната е неопходна за реализација на проектните цели и активности. Бидејќи проектот се спроведува партнерски не е дозволиво една организација самата за себе да изработи веб страна.

1. **Дали грантот може да се искористи за ангажирање на консултанска фирма која би подготвила проектна апликација за ИПА програмите за прекугранична соработка?**

* Таквата апликација ќе се смета за неподобна бидејќи не ги остварува целите на повикот за поддршка иницијативи. Дополнително, давањето на подгрантови или друга финансиска помош на трети страни се смета за неподобен трошок.

1. **Во образец А, точка 8, реден број 4: „Доказ за регистрација на организацијата од Централен регистар, не постара од 6 месеци“ не е потенцирано дали овој доказ е потребен само за организацијата носител или доказот е потребен и за носителот и за партнерот?**

* Документот треба да се достави и од страна на апликантот и од партнерот бидејќи истите услови за подобност важат за двете организации, а со ова тие докажуваат дека се регистрирани најмалку две години пред поднесување на пријавата.

1. **Дали активностите во партнерските организации можат да бидат идентични?**

* Целта на поддршката е да се зајакне капацитетот на членките на МРР за работа во меѓусебно партнерство и да се зголемат знаењата и вештините на членките за работа на заеднички иницијативи и мобилизација на локалните ресурси. Во оваа насока активностите треба да покажат дека партнерите заеднички спроведуваат активности за заедничка иницијатива. Доколку истите активности се реализираат паралелно во секоја од организациите без учество на партнерот, односно доколку секоја од организациите самата ги спроведува активностите во својата организација без учество на партнерската организација во тој случај таквата иницијатива нема да добие поддршка.

1. **Кога ќе заврши фазата на одлучување кои проектни иницијативи добиваат грант?**

* Фазата на одлучување треба да заврши до 31.05.2015. Активностите може да се планираат за јуни и јули.

1. **Во водичот за повикот, точка 6 во табелата за поените во однос на критериумите за избор 2.3 „Дали апликантот и партнерите се соодветно вклучени во спроведување на проектот“? Дали максималниот број на поени 5, се добива доколку вклученоста на партнерите е 50 - 50%, а минималниот број на поени 1, доколку вклученоста е во однос 90 - 10%?**

* Двата партнери би требало да бидат активно вклучени во реализација на активностите и степенот на ангажман да биде соодветен со сопственото учество на таа организација во вкупниот буџет на проектната иницијатива.

1. **Дали патни трошоци се подобни како трошок да влезат во рамките на буџетот и да се прикажат како сопствено учество?**

* ДА, патните трошоци се подобни и може да се прикажат како сопствено учество или пак да се побараат од Мрежата во зависност од достапноста на финансиски средства со кои што располага здружението.

1. **Дали за партнер може да се земе организација од друг регион на Македонија, на пример: спојување на организации од Источна и Западна Македонија?**

* Една од основните цели на повикот и една од стратешките цели на МРР е промоција на регионалната соработка, па ова секако дека влегува во одобрени партнерства со напомена дека и другото здружение е потребно да биде членка на Мрежата и да ги исполнува истите критериуми како и подносителот.

1. **Дали постои писмена обврска за партнерот да ги исполни своите обврски во рамките на самиот проектен механизам или во Меморандумот за соработка бидејќи може да се јави партнерот да ја откаже соработката или во последен момент, да бара нереални трошоци или пак да откаже во текот на самата реализација на активностите?**

* Со потпишување на Образец В – Изјава за партнерство, партнерот се обврзува да **„има активно учествувано во подготовка на проектот, да биде запознаен со сите активности како и дека е спремен заеднички да го спроведе истиот. Согласен е во ова партнерство да ги почитува практиките за добро партнерство.“**

Во Член 4.3 од Меморандумот (делот за обврски на Корисникот) стои: **„Вкупниот буџет за кој се договорија страните и којшто детално е претставен во Анекс 2 мора да се почитува. Корисникот не смее да го надмине износот на одредени буџетски ставки и не смее да префрла финансиски средства од една буџетска ставка во друга без писмено одобрување од МРР на РМ.“** МРР, покрај предвидените трошоци во буџетот, нема да исплати никакви разлики или дополнителни трошоци.

1. **Дали се прават два пооделни буџети или пак еден и за двете организации и дали товарот за негово изготвување целосно паѓа на товар на носителот на апликацијата? Ова прашање од причина за да се утврди степенот на инволвираност на партнерот.**

* Буџетот е еден за целокупниот проект и го поднесува носителот на апликацијата, меѓутоа истиот се подготвува во соработка со партнерската организација.

1. **Дали средства за активности на партнерот се префрлаат на негова сметка од страна на носителот?**

* Во случајот со овој повик средства не се префрлаат на ниту една организација туку севкупно направените трошоци се доставуваат до носителот на проектот, а тој ги доставува до МРР која што врши исплата врз основа на сметки и фактури.

1. **Дали договорот со консултантот го склучува здружението или пак Мрежата бидејќи МРР се јавува како правно лице кое треба да ја изврши исплатата?**

* МРР склучува договор со сите лица кои ќе бидат ангажирани на проектот и врз основа на тој договор ја врши исплатата.

1. **Што значи поимот материјални добра/средства, односно што се влегува во она што е прифатливо како сопствена контрибуција?**

* Под материјални средства спаѓа користење на опрема, канцелариски простор, фиксните канцелариски и режиски трошоци може да се прикажат како сопствено учество, потоа набавката на канцелариските материјали итн.

1. **Дали ангажирањето на волонтери може да се прикаже како сопствено учество и доколку може како истото се прикажува во рамките на буџетот?**

* Волонтерската работа може да се прикаже како сопствено учество на апликантот. Во Буџетот во колоната за „Образложение“ апликантот објаснува како дошол до дадената сума.

Пример: Ако еден консултант има дополнително волонтерски денови – тие се прикажуваат како сопствено учество на апликантот и се пресметуваат согласно дневницата на тој консултант. Понатаму исплатата на конултантот се врши според доставен *Извештај за активности* од негова страна каде наведува колку денови искористил за одредена активност коишто треба да му се исплатат според буџетот, а колку денови се волонтерски.

Доколку станува збор исклучително за волонтер, исто така се дава образложение во Буџетот, со тоа што неговата дневница се пресметува според обемот на работа и неговите квалификации и истата се прикажува како сопствено учество на апликантот. Понатаму, во известувањето, волонтерот потпишува изјава за волонтерство во рамки на проектот.

1. **Дали тоа што членови на Административното тело се претставници на организации-членки на Мрежата кои што и ќе аплицираат на повикот не претставува конфликт на интереси и како во таквите случаи АТ ќе ја донесе одлуката за дадената проектна иницијатива?**

* Доколку организацијата аплицирала на повикот, нејзин претставник нема да биде вклучен во Административното тело.

1. **Дали сумите во буџетот се пресметуваат со ДДВ или без?**

* Сумите во буџетот се пресметуваат со вклучен ДДВ.

1. **Дали има ограничување во трошоците? Како на пример: трошоците за хонорари не смеат да бидат поголеми од 15% од вкупниот буџет предвиден во апликацијата?**

* Нема ограничувања, меѓутоа предвидените трошоци треба да бидат реални, во согласност со предвидените активности. Тоа значи дека треба да ги следат принципите за добро и ефикасно управување со трошоци.

1. **Дали здружение кое што ќе се зачлени сега во овој период ќе има можност до година да аплицира на повици на МРР?**

* Секое ново зачленето здружение ќе може да учествува на наредните повици, доколку ги исполнува сите барања и критериуми во конкретниот повик.

1. **Дали може индивидуалец во име на здружение да аплицира на повикот?**

* Финансиска поддршка исклучиво се доделува на здруженија како правни лица. Индивидуaлна поддршка (во тип на индивидуално спонзорство) се смета за неподобна активност.

1. **Дали е дозволено изнајмување на опрема за озвучување за настан, односно дали тоа влегува во подобни трошоци?**

* Изнајмувањето на опрема за настан влегува во подобни трошоци.

1. **Колку пати едно партнерство може да се јави во рамките на повикот?**

* Едно исто партнерство од две организации исклучително само ЕДНАШ може да се јави на повикот.